### NN 5/2022 (12.1.2022.), Odluka o naknadi za razvoj društva Vodne usluge d.o.o., Križevci

Vodne usluge d.o.o.

48

Na temelju članka 52. i 56. Zakona o financiranju vodnoga gospodarstva (»Narodne novine« 153/09, 90/11, 56/13, 154/14, 119/15, 120/16, 127/17, 66/19) i temeljem članka 23. i 24. Zakona o vodnim uslugama (»Narodne novine« 66/19) i čl. 10. Društvenog ugovora (Posl. broj OV- 4736/17 od 29. 9. 2017. godine), Skupština društva Vodne usluge d.o.o. na prijedlog direktora društva, pod točkom 7. dnevnog reda, dvostrukom većinom donosi

ODLUKU

O NAKNADI ZA RAZVOJ

Članak 1.

Ovom Odlukom o naknadi za razvoj utvrđuje se obveza plaćanja naknade za razvoj na području nadležnosti javnog isporučitelja vodnih usluga Vodne usluge d.o.o. (dalje u tekstu: Isporučitelj), te se utvrđuje i sljedeće:

– Obveznici plaćanja,

– Namjena naknade za razvoj,

– Osnovica naknade za razvoj,

– Visina naknade za razvoj,

– Način i rokovi plaćanja naknade za razvoj,

– Nadzor nad obračunom i naplatom naknade za razvoj.

Članak 2.

Obveznici plaćanja naknade za razvoj su svi obveznici plaćanja cijene vodnih usluga na području nadležnosti Isporučitelja.

Članak 3.

Prihodi od naknade za razvoj koriste se za financiranje gradnje komunalnih vodnih građevina sukladno planu gradnje komunalnih vodnih građevina odnosno za financiranje otplate zajmova i kredita za gradnju komunalnih vodnih građevina sukladno financijskom planu javnog isporučitelja vodnih usluga.

Članak 4.

Osnovica za obračun naknade za razvoj je jedinica mjere isporučene vodne usluge odnosno jedan metar kubni isporučene vode (1 m3).

Članak 5.

Naknada za razvoj iznosi 1 kn/m3 za kućanstva i 1 kn/m3 za gospodarske subjekte.

Članak 6.

Naknada za razvoj obračunava se putem računa za vodnu uslugu na kojem se naknada za razvoj iskazuje kao zasebna stavka.

Račun za isporučenu vodnu uslugu iz stavka 1. ovog članka ispostavlja Isporučitelj.

Iznos naknade za razvoj, koju je obveznik dužan platiti, predstavlja umnožak količine isporučene vodne usluge i iznosa naknade utvrđene ovom Odlukom.

Korisnici su dužni plaćati naknadu za razvoj u rokovima u kojima su dužni plaćati cijenu vodne usluge.

Iznos naknade za razvoj ne podliježe obvezi obračunavanja poreza na dodanu vrijednost.

Članak 7.

Isporučitelj je dužan voditi evidenciju prikupljenih i utrošenih sredstava od naknade za razvoj u svojim poslovnim knjigama na zasebnom kontu.

Isporučitelj je dužan podnositi godišnje izvješće o prikupljenim i utrošenim sredstvima naknade za razvoj Skupštini Isporučitelja.

Nadzor nad naplatom i trošenjem sredstava naknade za razvoj provodi Skupština.

Članak 8.

Ova Odluka objavit će se u »Narodnim novinama« a stupa na snagu 1. siječnja 2022. godine.

Odluka o naknadi za razvoj donosi se za razdoblje važenja plana gradnje komunalnih vodnih građevina.

Isporučitelj je dužan ovu Odluku dostaviti Vijeću za vodne usluge u roku 5 dana od dana donošenja.

Isporučitelj je dužan ovu Odluku po njenom stupanju na snagu objaviti na svojoj web-stranici.

Neutrošena sredstva prikupljena od navedenih naknada za razvoj utrošit će se sukladno važećem planu gradnje na području jedinice lokalne samouprave gdje su prikupljena.

Broj: 1802-7/2021

Križevci, 29. prosinca 2021.

Predsjednik Skupštine
 Mario Rajn, v. r.